Nedre Foss park

**Nedre Foss park** er en bypark fra 2017 ved bredden av Akerselva syd på Grünerløkka i Oslo. Parken ligger ved Nedre Foss gård og nedenfor fossefallet som har gitt gården navn.
 
## Beliggenhet og omgivelser

Parken ligger sydvest på Grünerløkka, og er i vest avgrenset av Akerselva med Anne Holsens bru over til Vulkanområdet med Mathallen, og fossefallet Nedre Foss med laksetrapper ovenfor brua. I nord ligger Grünerløkka studenthus, og i øst turvei B10, som på denne strekningen heter Rigmor Luihns vei. På den andre siden av turveien ligger parken Grünerhagen. I syd ender parken i Nordre gate ved Grünerbrua.

Omgivelsene uten høye bygninger tett på, annet enn i nord, skaper et lyst og åpent landskapsrom.

## Utforming

Parken er 15 dekar stor, kostet 53 mill. kr og forvaltes av Bymiljøetaten. Den nordre delen ligger i lett skrånende terreng opp mot turveien. Øst i parken ligger hovedbygningen til Nedre Foss gård, bygget i 1802, i dag restauranten *Nedre Foss Gård*.

I den åpne konkurransen i 2008 om utforming av parken ble Norconsults utkast «Flyt» valgt av juryen, som la vekt på «hovedgrepet med åpen grønn slette, kant med romslig område mot elva, etablering av en øst-vest-forbindelse, en åpen urban plass midt i området samt håndteringen av landskapet opp mot siloen.»

I utformingen er det lag stor vekt på bevegelse gjennom parken: raskt fra nord til syd langs elva på bred turvei. Tidligere har det ikke vært turvei langs hele Nedre Foss. Turveien fortsetter mellom siloen og elva, på en utkraget trebrygge som gjør det mulig å gå helt inntil elva.

Mellom gangbrua til Mathallen og Grünerbrua består parken av en stor gresslette, med beplantning og trapper ned mot Akerselva. Her har det blitt felt en del trær for å bedre sikten mot vestsiden av elva, spesielt i partiet mot Mathallen. Stien langs gressletten er lagt til rette for opplevelse og ro. Avgrensningen mot elva er en sittekant i stein, som er belyst i underkant når det er mørkt. Langs turveien er det flere staudebed med prydgras, storkenebb og bregner m.fl., inspirert av tørre elvebanker langs Akerselva.

Det er to åpninger med trapp ned til elva i den store buen nedenfor brua, der man kan fiske. På østsiden av fossen er det bygget en fisketrapp (laksetrapp), slik at laks og annen fisk kan komme forbi fossen og lenger opp for å gyte. Fiske i selve fossen er ikke tillatt, men fra 1.7. til 30.9. er det anledning å kaste snøret fra 50 meter nedenfor laksetrappen.
 
Mølleplassen mellom hovedbygningen, trappen, brua og lekelandskapet binder sammen gangveiene i parken. I lekelandskapet er det klatremuligheter og vannlek, og enkelte av installasjonene, som for eksempel møllehjulet, forteller områdets historie. Fra Mølleplassen nord for gården er det et trappeanlegg  til turveien (Rigmor Luihns vei) og videre gjennom Grünerhagen til bebyggelsen på Grünerløkka. Trappen er samtidig tribune som vender mot plassen og som kan brukes under konserter eller for opphold. Mølleplassen foran trappen er tilrettelagt for arrangementer. På de vertikale flatene i trappen er det friser av kunstneren Lars Fiske, med motiver fra Nedre Foss' historie.

Områdets varierte industrihistorie har ført til mye forurensning i grunnen, og det ble kjørt bort store mengder forurensede masser til godkjent deponi. Det er anlagt regnbed for å redusere overvannet i området. Parken er dimensjonert for å tåle en 200-årsflom.

## Historien

Nedre Foss gård har en historie tilbake til middelalderen med mølledrift eiet av kongen (*Kongens mølle*). Parken ligger på området til gården. Korndriften opphørte i 1990, og siloen ble bygget om til Grünerløkka studenthus i 2001. Hovedbygningen øst i parken ble bygget i 1802. I 2009 ble området brukt til brakkerigg, lagring og parkering.

Høsten 2008 ble det gjennomført en internasjonal konkurranse om utforming av ny bypark på Nedre Foss. I desember 2008 fikk Norconsult andreplass med forslaget «FLYT». Det ble ikke kåret noen vinner av konkurransen. Oppstart av parkanlegget ventet på ferdigstilling av kloakksystemet Midgardsormen. Byrådet foreslo 16 mill. kr i budsjettet for 2015, med en kostnadsramme på 40 mill. kr. og planlagt ferdigstillelse i 2017.

Parken ble tatt i bruk i 2016 og offisielt åpnet 4. mai 2017.

## Bilder
 
File:Nedre Foss park med lekeanlegget laksetrappen i Akerselva og Grünerløkka studenthus.jpg|Lekelandskapet, laksetrappen i Akerselva og Grünerløkka studenthus
File:Nedre Foss park fiskeplass i Akerselva.jpg|Fiskeplass
File:Nedre Foss park med hovedbygningen og siloen Grünerløkka studenhus.jpg|Hovedbygningen, Nedre Foss gård, og studenthuset
File:Nedre Foss park med lekeanlegget hovedbygningen og siloen Grünerløkka studenhus.jpg|Mølleplassen, lekelandskapet, trappeanlegget
File:Nedre Foss park med vaktbua og i bakgrunnen Nordre gate og Grünerhagen.jpg|Vaktbua og i bakgrunnen Nordre gate og Grünerhagen
File:Nedre Foss park sett fra Anne Holsens bru.jpg|Parken sett fra Anne Holsens bru, som går over til Vulkan
File:Nedre Foss park sett fra syd.jpg|Parken sett fra syd
File:Nedre Foss park trapp mot Rigmor Luihns vei med friser av Lars Fiske.jpg|Trappen mot Rigmor Luihns vei med friser av Lars Fiske
File:Nedre Foss park trapp til Akerselva.jpg|Trapp til Akerselva


## Referanser


## Litteratur

*«Nedre Foss bypark i Oslo ble raskt populær». *park & anlegg*, 6/2017, side 16–18.

## Eksterne lenker

* 
*''Norconsult AS, Sandvika best på Nedre Foss.'' Arkitektnytt, 18.12.2008.  Besøkt 24.7.2019
*Kari Mangset: ''Hva er en bypark?'', Arkitektnytt 2.2.2009 . Besøkt 24.7.2019
*''Oslo bys arkitekturpris 2018.'' Arkitektnytt, 4.9.2018.  Besøkt 24.7.2019
*''Nedre Foss bypark''. landskapsarkitektur.no.  Besøkt 24.7.2019
*''Med åpningen av Nedre Foss park, er tidligere miljøvernminister Sissel Rønbecks livsverk sluttført''. vartoslo.no, 4.5.2017.  Besøkt 24.7.2019
*''Lek og moro i Nedre Foss park. Sentrumsnær lekepark med barn og historie i fokus.'' Bymiljøetatens nyhetsrom, uten dato.  Besøkt 24.7.2019
*''Nå starter byggingen av Nedre Foss bypark.'' Informasjon fra Bymiljøetaten, 2015. Besøkt 25.6.2019.